I dag gikk en sterkt presset gruppeleder Marita Moltu (KrF) til byrådsleder Ragnhild Stolt-Nielsen med beskjed om at de likevel ikke kan støtte en tunnel ved Kjøttbasaren, subsidiært. Altså etter først å ha stemt for Bybanen langs Bryggen.

Etter det BA får opplyst er det mindre grunn til å tro at dette gir noen konsekvenser for partiet, selv om byrådsleder Ragnhild Stolt-Nielsen ikke kunne garanterere eller utelukke noe som helst.

Men for Arbeiderpartiet, som denne uken har forhandlet med Høyre og Frp om et tunnelinnslag ved Kjøttbasaren, er konsekvensene store. De får bedre kort på hånden, ettersom Høyre og Frp ikke har et subsidiært flertall for Kjøttbasar-løsningen.

Forskjellen mellom Høyre/Frp-blokken og Ap, er i all hovedsak at sistnevnte vil ha et tunnellinnslag for Bybanen i Peter Motzfeldts gate, og forlenget Fløyfjellstunnel.

– Forhandlingene er greie og vi skal forhandle videre på mandag, sier fraksjonsleder i Ap Geir Dale til BA.

BLÅTT OVER ALT

Han er i den lykkelige forhandlingsposisjon at det er Høyre og Frp som styrer byen. Det er Høyre og Frp som styrer fylkeskommunen, og jammen er det ikke Høyre og Frp som styrer landet også.

På bakgrunn av dette kan ingen mene at det må være opp til Arbeiderpartiet å løse Bybane-floken de to borgerlige partiene selv har knyttet seg inn i.

– Nei, men samtidig er dette et så stort og viktig samferdselsprosjekt at vi må finne et vedtak som er så bredt som mulig. Det skal kunne stå seg gjennom flere valgperioder. Det er litt som i 2003, da Arbeiderpartiet fikk Høyre med på å bygge Bybanen i Bergen. Samme innstilling må til fra partene nå, sier Dale.

Høyres gruppeleder og Dales forhandlingsmotpart, Dag Skansen, har vært temmelig arg i hele dag, etter at flertallet for et innslag ved Kjøttbasaren røk.

Men han priser Arbeiderpartiets holdning.

– Jeg er enig med Dale i det han sier om innstilling. Jeg er også glad for at Ap ser på dette som et ansvarlig parti og ikke driver og fråtser i vår elendighet, sier Høyres gruppeleder Dag Skansen til BA.

REAKTUALISERER PETER MOTZFELDTS GATE

En ting synes imidlertid klart, og det er ettersom KrF ikke støtter Kjøttbasaren-innslaget så er heller ikke Høyre og Frp særlig forpliktet til å gå inn for det.

En tunnel her var et kompromiss de gikk inn for, for å holde byrådet sammen.

Begge de to partienes opprinnelige standpunkt var en tunnel i området ved Peter Motzfeldts gate. Dette er det samme området å legge tunnelen inn i, som Arbeiderpartiets primært ønsker.

Verken Geir Dale eller Dag Skansen ville kommentere om hvorvidt dette alternativet nå likevel kan vise seg som det mest aktuelle.